Nafarroako Parlamentuko Mahaiak, 2021eko maiatzaren 17an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Caparrosoko udalerrian dagoen esnetarako behi-azienden instalaziorako Valle de Odieta SCLri ingurumen-baimen integratua emateari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko maiatzaren 17an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakizkion:

Landa Garapeneko eta Ingurumeneko kontseilariak joan den 11n iragarri zuenez, Departamentuak ofizioz emanen zion hasiera Caparrosoko udalerrian dagoen esnetarako behi-azienda ustiatzeko instalazioari eta hondakinak biometanizatzeko plantari emandako ingurumen-baimen integratua aldatzeari. Instalazio horren titularrak Valle de Odieta SCL eta Hibridación Termosolar Navarra SL dira. Instalazioa Ingurumeneko zuzendari nagusiaren 222E/2021 Ebazpenaren bidez onetsi zen.

Gauzak horrela, honako hau jakin nahi dugu:

1.- Aurreikusita al dauka departamentuak, ingurumen-baimen integratuaren ofiziozko aldaketa dela-eta, aldaketa horretan planteatuko diren gaien ingurumen-inpaktuaren ebaluazioa ere egin dadila?

2.- Zer prozedura jarraituko du departamentuak ingurumen-baimen integratuaren ofiziozko aldaketa garatzeko?

3.- Aurreikusita al dauka departamentuak ofiziozko aldaketa horretarako egiten den prozeduran mekanismoak ezartzea, Ingurumenean Eragina duten Jarduerak arautzen dituen abenduaren 16ko 17/2020 Foru Legeak 4. artikuluan herritarrei aitortzen dien parte-hartze publikoa bermatzeko?

Iruñean, 2021eko maiatzaren 6an

Foru parlamentaria: Adolfo Araiz Flamarique